Tsatsiki

***Tsatsiki*** (svensk: **) er en svensk barnefilm fra 1999 i regi av svenske Ella Lemhagen. Manuset ble skrevet av Ulf Stark og bygger på Moni Nilssons to første bøker om Tsatsiki: *Tsatsiki och morsan* (1996) og *Tsatsiki och farsan* (1997). Samuel Haus og Alexandra Rapaport spiller hovedrollene som Tsatsiki og hans mor. Maria Bonnevie spiller rollen som ildslukeren, Minken Fosheim spiller rollen som skolefrøken og Helge Jordal spiller rollen som Mårtens far.

## Innspillingsfakta
Den ble spilt inn i 1999 i Trollhättan, Stockholm og Pachia Ammos på Kreta.

## Handling
Den åtte år gamle lågstadieeleven Tobias Johansson, som på grunn av sitt sydeuropeiske utseende blir kalt for Tsatsiki, er bosatt i et rekkehus i en forstad til Stockholm. Hans ensomstående mor, Tina, som er gitarist og vokalist i rockebandet Imaginary Friends, tjener til livets opphold ved å gjøre telefonintervjuer. Tsatsiki er resultatet av et kjærlighetsforhold hun hadde med en gresk mann under et ferieopphold i Hellas' øyverden. Tsatsiki nærer et sterkt ønske om å møte faren, som ikke vet om hans eksistens. Tsatsiki har lagt seg i undervannstrening for å kunne reise på fiske med ham en gang i tiden. Det gjelder å kunne holde seg under vannet så lenge som mulig. Han besøker i hemmelighet det lokale badehuset og senker seg ned med hantler. Motorsykkel-politimannen Göran får syn på gutten i bunnen av bassenget, stuper uti og «redder» ham. Han skysser Tsatsiki hjem. Tina skjeller først ut sønnen for å ha vært på badehuset alene, deretter Göran for at han indirekte anklaget henne for dårlig foreldreskap. Når Göran reiser derfra noterer han at det er rom til leie i huset og flytter senere inn.

Tsatsikis bestekamerat på skolen heter Per Hammar. Dessuten er Tsatsiki begeistret for Maria, som også viser interesse for ham. Sjetteklassingen Wille mobber Tsatsikis klassekamerat Wille i skolegården. Når Tsatsiki griper inn får han et slag slik at han faller på bakken og blør neseblod. Neste formiddag er Tsatsiki og Tina hos rektoren i forbindelse med det som skjedde dagen før. Rektoren sier at han ikke har tid, men Tina renser drastisk skrivebordet for alle papirhauger og lekser ham opp. I skolegården tar Tina fatt i Mårtens mobbing av Willie. *«Ingen får si at fattern min er en dritt»,* sier Mårten og bryter sammen. Tina og Mårten omfavner hverandre og prater i hop. Tina gir ham gitarleksjoner hjemme hos seg, men Tsatsiki er kritisk.

Göran inviterer Tsatsiki og moren på middag i kjøkkenet. Etter at Tsatsiki har lagt seg kliner de i hammocken. På skolen sier Mårten til Tsatsiki: *«Jeg ønsker jeg hadde hatt din mutter»*. Göran lærer Tsatsiki å danse. Tina ser fornøyd på og spør om hun kan få prøve. Etter en stund kysser hun og Göran hverandre. En såret Tsatsiki går og legger seg. Tina må bryte sitt løfte til sønnen om å gå og kjøpe en dress til ham, fordi hun holder på med en viktig demo. I stedet tilbyr Göran seg å foreta innkjøpet. Sammen kjøper de ikke bare en dress, men også skjorte, slips og et par svømmeføtter. Deretter danser de til levende musikk på en gresk restaurant. På hjemveien ser Tsatsiki og Göran en kvinnelig ildsluker opptre i tunnelbanen. Utenfor hjemmet tar Tsatsiki på seg de nye klærne for å vise dem for Tina, men når de kommer inn sitter hun og kliner med bassisten. Tsatsiki og Per Hammar spiller inn sine stemmer på bandets demokassett uten at de er klar over det. Bassisten blir rasende og skjeller ut Tsatsiki fordi han har spilt over innholdet på kassetten. Dette blir for mye for Tina som ber bassisten om å dra. Tsatsiki treffer Maria på en fest og blir kysset for første gang.

Bassisten er borte, Göran er glad og Tina rengjør frenetisk. Da kommer bassisten med et tilbud om en spillejobb for bandet på en klubb. Göran bestemmer seg for å flytte. Tsatsiki besøker ett av høyhusene i forstaden for å møte Mårten. Når han ringer på dørklokken, åpner én av traktens alkiser. Mårten er beklemt, følger Tsatsiki til T-banen og ber ham om ikke å fortelle noen om hans far. I et forsøk på å spleise sammen bassisten og ildslukeren, som heter Elin, gir Tsatsiki henne en invitasjon til å møte bassisten på spillejobben. Både Göran og Elin kommer til klubben. Det er ikke bassisten, men Göran som Elin faller for. Under konserten kysser bassisten og Tina hverandre åpenlyst på scenen.

Etter konserten går det godt med bandet og Tina har mer penger til sin disposisjon. Tsatsiki lykkes derfor med å overtale moren til å reise med ham til Hellas for å lete etter hans far. I en liten fiskerlandsby finner de ham faktisk. Han heter Yannis, men Tsatsiki holder det hemmelig at han er hans sønn. Begge kommer hverandre nærmere når Tsatsiki hjelper ham med å reparere en båtmotor. Neste morgen drar de ut på havet for å harpunere blekkspruter - akkurat slik som Tsatsiki har drømt om og trent så lenge for. Siste kveld før avreisen tar Tina mot til seg og forteller sin tidligere kjæreste om at Tsatsiki er hans sønn. Yannis blir overlykkelig over å få vite om farskapet. På dagen for avreisen lover Tsatsiki at han skal komme tilbake (Om denne tilbakereisen handler fortsettelsesfilmen *[[Tsatsiki 2 – Venner for alltid]]*).

På vei hjem fra Arlanda kjører Tina for fort og blir stanset av en motorsykkel-politimann. Det viser seg å være Göran. Han sier at han vil flytte tilbake, helst samme dag. Han hadde skilt lag med Elin i Västervik. Tina har også i mellomtiden innsett at bassisten ikke var den riktige mannen for henne. Mens Tina og Göran kysser hverandre, løper Tsatsiki og setter seg på motorsykkelen. Sammen kjører de inn mot byen og soloppgangen.

## Rolleliste
* Samuel Haus - Tsatsiki 
* Alexandra Rapaport - Tina (Morsan)
* Jacob Ericksson - Göran, politi 
* Jonas Karlsson - Niklas, bassist i Imaginary Friends 
* George Nakas - Yannis, Tsatsikis pappa 
* Sam Kessel - Per Hammar 
* Kasper Lindström - Wille 
* Maria Bonnevie - Elin, ildsluker 
* Minken Fosheim - fröken 
* Helge Jordal - Mårtens pappa 
* Henric Holmberg - Rektor 
* Christina Stenius - Ekspeditør 
* Lena B. Eriksson - Marias mamma 
* Isa Engström - Maria Grynwall 
* Marcus Hasselborg - Mårten 
* Maria Hazell - Sara
* samt barn fra Lyrfågelskolan og Stavreskolan i Trollhättan

## Utmerkelser
Den mottok Guldbagger for beste film, beste regi, beste manus og beste foto. Samuel Haus fikk Nyhetsmorgons og Nils Petter Sundgrens pris Guldsolen for sin rolle som Tsatsiki.

## Referanser


## Eksterne lenker
*